ชง 15 หุ้นเด็ดกำไรโต SET ทรงตัวในกรอบ
ดัชนีหุ้นไทย (SET) วันนี้ยังทรงตัวในกรอบแคบ โดยได้แรงเก็งกำไรผลประกอบการบริษัทจดทะเบียนทำให้ดัชนีไม่ปรับตัวลงมาก ขณะที่เริ่มมีสัญญาณการเปลี่ยนกลุ่มมาลงทุนในหุ้นขนาดกลางอย่างกลุ่มโรงพยาบาล, ท่องเที่ยว, สายการบิน และโรงแรม อย่างไรก็ตามการลงทุนยังคงเน้นกลุ่มที่แนวโน้มกำไรไตรมาส 2/60 เติบโตดีเป็นหลัก
5 ส.ค. 2560

ข่าวหุ้นธุรกิจออนไลน์รายงาน เช้านี้ ณ เวลา 9.35 น. ค่าเงินบาทอยู่ที่ 33.22 บาทต่อเหรียญ ขณะที่ตลาดหุ้นเอเชียส่วนใหญ่ปรับตัวเพิ่มขึ้นในช่วงเช้าวันนี้ โดยได้รับแรงหนุนจากดัชนีดาวโจนส์ตลาดหุ้นนิวยอร์กที่ปิดทำนิวไฮติดต่อกันเป็นวันที่ 7 รับผลประกอบการที่สดใสของบริษัทจดทะเบียน และข้อมูลเศรษฐกิจที่แข็งแกร่งของสหรัฐ รวมถึงยอดสั่งซื้อภาคโรงงานที่พุ่งขึ้นมากกว่าตัวเลขคาดการณ์
นักวิเคราะห์มองดัชนีหุ้นไทย (SET) วันนี้ยังทรงตัวในกรอบแคบ โดยได้แรงเก็งกำไรผลประกอบการบริษัทจดทะเบียนทำให้ดัชนีไม่ปรับตัวลงมาก ขณะที่เริ่มมีสัญญาณการเปลี่ยนกลุ่มมาลงทุนในหุ้นขนาดกลางอย่างกลุ่มโรงพยาบาล, ท่องเที่ยว, สายการบิน และโรงแรม อย่างไรก็ตามการลงทุนยังคงเน้นกลุ่มที่แนวโน้มกำไรไตรมาส 2/60 เติบโตดีเป็นหลัก หุ้นเด่นเลือก CHG, AAV, CENTEL, MINT, ESSO, SPRC, BEAUTY, RCL, AMATA, AP, BCH, CBG, ORI, RATCH และ WORK
 
นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ เปิดเผยถึงตลาดหุ้นไทยเช้านี้ (4 ส.ค.) ยังมีแนวโน้มแกว่งแคบ เนื่องจากไม่มีปัจจัยมาขับเคลื่อนราคาหุ้น ประกอบกับยังได้รับแรงกดดันจากการปรับพอร์ตของนักลงทุนต่างชาติ  แต่ยังได้แรงเก็งกำไรจากการประกาศผลประกอบการของบริษัทจดทะเบียนงวดไตรมาส 2/60 และการจ่ายปันผล ทำให้ตลาดไม่ปรับตัวลงมาก แต่ทั้งนี้เชื่อว่านักลงทุนจะเวียนกลุ่มเล่นไปเรื่อยๆ
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวกและลบ ซึ่งขณะนี้ปัจจัยต่างๆ ค่อนข้างนิ่งทั้ง Bond yield และเงินดอลลาร์สหรัฐฯที่ทรงตัวในลักษณะอ่อนค่า ขณะที่เงินบาทแข็งค่าแต่ยังไม่เห็นเงินทุนไหลเข้า พร้อมแนะนำให้ติดตามคืนนี้ตัวเลขการจ้างงานนอกภาคเกษตรของสหรัฐฯ ให้แนวรับ 1,575 – 1,576 ถัดไป 1,570 – 1,572 จุด ส่วนแนวต้าน 1,584 – 1,585 จุด
 
บล.ธนชาต ระบุในบทวิเคราะห์ (4 ส.ค.) ว่า แม้ตลาดเคลื่อนไหวแคบกรอบ 1,572-1,584 แต่มีสัญญาณ Sector Rotation จากหุ้นกลุ่มสื่อสาร กลุ่มธนาคารมาที่กลุ่มหุ้นขนาดกลางอย่างกลุ่มโรงพยาบาล (ชอบ CHG ได้ผลดีจากการพัฒนา EEC มากที่สุดในระยะยาว) กลุ่มท่องเที่ยว สายการบิน (AAV) โรงแรม (CENTEL MINT)
แนะนำ 1) “ซื้อ” กลุ่มโรงกลั่นฯ มองค่าการกลั่นแข็งแกร่งเฉลี่ย US$6.8/bbl ช่วงปี 2017 – 19 (ปัจจุบัน US$8/bbl) จากปริมาณการกลั่นที่เพิ่มขึ้นน้อยกว่าความต้องการน้ำมันกลั่นที่เพิ่มขึ้น มอง ESSO ยังเป็น value play ในกลุ่มด้วย PE17 ต่ำ 5.2 เท่า และคาดการณ์จ่ายปันผลได้ปีนี้ และ SPRC เป็น pure play ในกลุ่ม yield สูง 8.9% ปีนี้ (คาด 3.3% 1H17)
2) “ซื้อ” กลุ่มหุ้นที่คาดการณ์กำไร 2Q17 เติบโตดี : BEAUTY (กำไร 2Q17 ทำจุดสูงสุดใหม่ แนวต้าน 12.6 บาท) MINT AP และ 3) “เก็งกำไร” RCL (non-coverage, แนวต้าน 9/9.6 บาท) ปริมาณการค้าโลกที่เร่งตัวขึ้น และการรวมตัวกันระหว่างสายเดินเรือขนาดใหญ่เป็นปัจจัยหนุนค่าระวางเรือ คาดผลการดำเนินงานค่อยๆ ฟื้นตัวในช่วงที่เหลือของปี
 
บล.แอพเพิล เวลธ์ ระบุในบทวิเคราะห์ (4 ส.ค.) แนะนำกลยุทธ์การลงทุน ประเมินดัชนี SET ยังคงแกว่งตัวในกรอบ 1,570 – 1,590 จุด แนะนำซื้อเก็งกำไรหุ้นที่ Consensus คาดกำไรสุทธิ Q2/60 จะเติบโต QoQ, YoY เช่น AMATA, AP, BCH, CBG, ORI, RATCH และ WORK